manes
Manes, (lat., etymologi usikker), i romersk religion dødeånder, der på én gang opfattedes som et kollektiv af de døde (herunder familiens aner) og som guder i dødsriget; i kejsertiden også som enkelte afdødes "sjæl". Manes fejredes kollektivt ved tre årlige fester og individuelt på den afdødes fødselsdag.
Ordet findes kun i flertal, mest i udtrykket di manes 'manes-guderne'. På gravsten fra kejsertiden står ofte DMS eller Dis Manibus Sacrum, efterfulgt af den afdødes navn i genitiv eller dativ, 'viet til NNs manes-guder'.